Ada sekitar 10.000 urang Banjar nang badiam di Yogyakarta, kebanyakan badiam di Kota Yogyakarta wan Sleman. Amun ditambahi wan mahasiswa Banjar nang kuliah di Yogyakarta jumlahnya bisa banyak lagi.
Urang Banjar di Yogyakarta pamulaan datang jadi pedagang intan mulai tahun 1900 an. Komunitas urang Banjar nang pamulaan datang ke Jogja kawa didapati di Kampung Suryatmajan, Kauman, Tegalpanggung, Gembelaan, Cokrodirjan wan beberapa kampung nang lain. Bubuhan disana umumnya urang Banjar nang sudah lahir di Jogja.
Tradisi urang Banjar nang umumnya matan Martapura nang bedagang intan di Jogja nangkaya pengajian wan yasinan masih ada di kampung-kampung urang Banjar di Jogja. Urang Banjar bisi masjid jua di Jogja, masjid Quwwatul Islam nang jadi tahun 1953 sebelumnya masjid ngitu langgar gasan pedagang Banjar baibadah wayah bajualan di pasar. Masjid Quwwatul Islam nang andaknya di Kampung Suryatmajan, Danurejan, Kota Yogyakarta ngini lagi dibangun gasan diganali.
Selain bedagang intan ada jua urang Banjar di Jogja nang membuka warung makan Banjar, nangkaya Soto Banjar, Nasi Kuning Banjar atau Sate Banjar. Selain pedagang wan pengusaha urang Banjar di Jogja ada jua nang jadi PNS, karyawan atau dosen. Setiap tahun urang Banjar di Jogja maadaakan halal bi halal nang didatangi gubernur, bupati wan pejabat di Kalsel. Macam-macam kesenian Banjar biasa ditampilakan nangkaya madihin, musik panting wan tarian Banjar baik nang dibawakan seniman Banua maupun mahasiswa Banjar di Jogja.
Urang Banjar di Jogja sudah bisi jua gedung gasan pertemuan mahasiswa wan warga Banjar di Yogyakarta nang bangaran Gedung Pertemuan Pangeran Antasari. Gedung 3 lantai nang luasnya 800 m2 ngini dibiayai APBD Kalsel. Gedung nang baandak di Jalan afandi gejayan samirono baru no 46 ngini hanyar diresmiakan wayah halal bi halal urang Banjar di Jogja, 1 Agustus 2015.
Banyak jua urang Banjar nang jadi akademisi di perguruan tinggi di Yogyakarta. Ada Prof. Abdul Halim (guru besar Fakultas Ekonomika dan Bisnis UGM), Dr. Fahmy Radhi (FEB UGM), Prof. Faruk Tripoli (guru besar Fakultas Ilmu Budaya UGM), Prof. Ridwan Khairandy (guru besar Fakultas Hukum UII), Prof. Noorhaidi Hasan (guru besar Fakultas Syariah dan Hukum UIN Sunan Kalijaga) wan masih banyak lagi.
Nang penting Urang Banjar tetap jaga persatuan, jangan bacakut papadaan, tetap kada melapas adat budaya identitas Banjar biar madam ka Banua urang. Paling kada kita rajin menyetel lagu-lagu Banjar wan memakai kain khas Banjar sasirangan atau laung. Kesenian Banjar nangkaya madihin, panting, lagu Banjar wan tarian Banjar jua harus kita lestariakan biar di perantauan. Urang Banjar perantauan jua harus bisi peran penting dalam pembangunan daerah baik di Banua maupun perantauan.
Ada sekitar 10.000 urang Banjar yang tinggal di Yogyakarta, kebanyakan di Kota Yogyakarta dan Sleman. Jika ditambah dengan mahasiswa Banjar yang kuliah di Yogyakarta jumlahnya akan lebih banyak lagi.
bjn_Latn bjn_Latn bjn_Latn bjn_Latn bjn_Latn min_Latn bjn_Latn bjn_Latn